সেমিফাইনালে মুখোমুখি হয়েছিল দুই দল— ভারত, বাংলাদেশ। দুই দেশের দুই বাঁ হাতি ওপেনার— শিখর ধাওয়ান ও তামিম ইকবাল দুরন্ত ফর্মে রয়েছেন। সর্বোচ্চ রান সংগ্রাহক হিসেবে লড়াই চলছে দুই ওপেনারের মধ্যে। সেমিফাইনালে প্রথম ইনিংস শেষ হওয়ার পর তামিম ইকবাল কিন্তু ছাপিয়ে গেলেন শিখর ধাওয়ানকে।
বৃহস্পতিবার ভারতের বিরুদ্ধে তামিম ৭০ রান করে আউট হয়েছেন। যদিও তিনি হার্দিক পাণ্ডিয়া নো বলের সুবিধা নিয়েছেন পুরোপুরি। পরিসংখ্যান বলছে, চ্যাম্পিয়ন্স ট্রফির চার ইনিংসে তামিমের সংগ্রহ ২৯০। গ্রুপ পর্বে নিউজিল্যান্ডের বিরুদ্ধে কোনও রান না করেই আউট হয়েছিলেন তিনি। বাকি দুই ম্যাচে ইংল্যান্ড ও অস্ট্রেলিয়ার বিরুদ্ধে তামিম করেছিলেন যথাক্রমে ১২৮ ও ৯৫। 
অন্যদিকে, শিখর ধাওয়ানের রান সংখ্যা তিন ইনিংসে ২৭১। যদিও বাংলাদেশের বিরুদ্ধে ২৬৫ রান তাড়া করতে নামবেন তিনি। পাকিস্তানের বিরুদ্ধে প্রথম ম্যাচেই শিখর ধাওয়ান করেছিলেন ৬৮। তারপর গ্রুপের শেষ দুই ম্যাচে শ্রীলঙ্কা ও দক্ষিণ আফ্রিকার বিরুদ্ধে তাঁর রান সংখ্যা ছিল ১২৫ ও ৭৮।
এদিকে, ম্যাচে শুরুতে সৌম্য ও সাব্বিরকে তাড়াতাড়ি হারাতে হলেও মুশফিকুর (৬১) ও তামিম ইকবাল (৭০)-এর ১২৩ রানের জুটি ম্যাচে ফিরিয়ে আনে বাংলাদেশকে। তামিম আউট হওয়ার পর নিয়মিত ব্যবধানে উইকেট হারাতে থাকে বাংলাদেশ। শেষদিকে বাংলাদেশকে টানেন মাশরাফি মতুর্জা (৩০)। ভারতের সামনে টার্গেট ২৬৫।